‘Sifuna uMayor weJohannesburg Asixolise’
Inhlanganiso ezitshiyeneyo zithi zifuna axolise ngamazwi akhe la ukuze kungacini kusiba labanye abawabona njengesizatho sokuhlasela abakwamanye amazwe.
JOHANNESBURG — Inhlanganiso zikazulu lezilwela amalungelo oluntu ezeZimbabwe, ezeSouth Africa lezakwamanye amazwe ngoMvulo ziphe uMayor weJohannesburg, uMnumnzana Herman Mashaba, ugwalo lwezikhalazo zifuna ukuthi axolise ngamazwi akhe okuthi bonke abavela kwamanye amazwe abasedolobheni lelo bengalamvumo yokungena elizweni yizigebenga okufuze zibuyele kibo. Lezi inhlanganiso zifuna uMashaba ethule lokhu kuxolisa kungakapheli inyanga. Kugwalo lwalezi inhlanganiso, eziluhambise ehofisini kaMashaba, zithi zifuna axolise ngamazwi akhe la ukuze kungacini kusiba labanye abawabona njengesizatho sokuhlasela abakwamanye amazwe. UMashaba watshela abezindaba ukuthi okubambezela ithuthuko edolobheni leJohannesburg ngabakwamanye amazwe abaselizwenin ngokungekho emthethweni. Waphinda njalo wathi bonke bayizigangi okufanele zibuyiselwe kubo. Lezi inhlanganiso ebezigoqela lezeZimbabwe zithi zifuna uMashaba aqoqe umhlangano lazo kungakapheli inyanga ukuze kukhulunywe ngaloludaba. Zithi linkulumo yenza sengathi abakwamanye amazwe yibo kuphela abadala amacala okungamanga. UNkosazana Lubelihle Bandla, isizalwane seZimbabwe esililunga le African Diaspora Forum uthi ugwalo lwabo lolu lukubeka sobala ukuthi kubi lokhu okwakhulunywa nguMashaba ngakho kuqakathekile ukuthi atshele uzulu ukuthi waphambanisa. “Istatement sakhe asikhulumayo ma singaqhubeka kanjalo singaqala amaxenophobic attacks okuzokwenza ukuthi abantu ababuya ngaphandle bangabi lokuhlaliseka la eMzansi Africa. Uma umuntu engu leader isikhathi esinengi elabalandeli, into ayikhulumayo abalandeli bakhe bayidigester ngenye indlela. So sekungasuka kube lama violent attacks ngento le eyikhulumileyo.” Omunye njalo oweZimbabwe, uMnuu. Mandla Masuku oweMigrant Workers’ Union of South Africa, uthi lamazwi agcwalisa umbono wabanengi wokuthi iDA libandla elilwela ukuthi umuntu omnyaka ahlale encindezelwe ngamakhiwa. “Kuyasiphazamisa thina njengabahlali abasuka kwamanye amazwe, ngicabanga ukuthi inkulumo yakhe mhlawumbe uyenze engacabangisisanga kahle ngayo. Kubuya kuchaze futhi leyonto mhlawumbe abanye abantu akade beyikhuluma bethi mhlawumbe iDA imele ama interests abamhlophe,” kusho uMasuku. UMnu. Nqabutho Mabhena, ongumgcinisihlalo wenhlanganiso ye Zimbabwe Community in South Africa, uthi baphe uMashaba inyanganje kuphela ukuthi ethule ukuzisola kwakhe ngala amazwi. “UMashaba kumele axolise ngenkulumo embi eyikhulumileyo. Okwesibili uMashaba kumele alwe labantu abagangileyo kodwa lokho akutsho ukuthi ubugebenga benziwa ngabantu bangaphandle kodwa benziwa nguye wonke umuntu.” Inhlanganiso zakweleSouth Africa ezikazulu lezilwela amalungelo oluntu lazo bezikhona zisekela abakwamanye amazwe laba. UMnu. Trevor Ngwane, olilunga le United Front uthi umhlangano abafuna ukuwuqhuba loMashaba ngowokufundisa izinto angazaziyo ngabakwamanye amazwe abahlala eJohannesburg. “Cha thina singabe United Front asihambisani lokuthi abantu bangaphandle baphathwe kabi ngoba sibona engathi ngabafowethu labo dadewethu. Futhi umzabalazo wethu uwodwa, sincindezelwe yi colonialism le-capitalism so kufanele sibambaneni silwele into eyodwa yokuthi wonke umuntu aphile kangcono,” kusho uNgwane. Lezi inhlanganiso zithi kungaphela inyanga zingatholanga mpendulo, zizathatha amanyathelo agoqela ukumangalela uMashaba ebandleni lakhe le DA lokuzotshengisela eMahofinisi akhe.